b"\n_START_ARTICLE_\nSustabdytas kadras\n_START_PARAGRAPH_\nSustabdytas kadras arba stop kadras (angl. stop motion) \xe2\x80\x93 animacijos technika, kurios pagalba fizi\xc5\xa1kai manipuliuojami objektai atrodo, jog juda patys. Objektai yra judinami ma\xc5\xbeais \xc5\xbeingsniais tarp individualiai fotografuojam\xc5\xb3 kadr\xc5\xb3. Sud\xc4\x97jus nufotografuotus kadrus \xc4\xaf vien\xc4\x85 nuosekli\xc4\x85 sek\xc4\x85, sukuriama tikro judesio iliuzija. L\xc4\x97l\xc4\x97s su judinamomis jungtimis arba plastilinin\xc4\x97s fig\xc5\xabros labai da\xc5\xbenai naudojamos stop kadro technikos animacijoje d\xc4\x97l lengvo j\xc5\xb3 keitimo. Stop kadro animacija, kurioje naudojamas plastilinas, vadinama plastilinine animacija (angl. clay animation arba claymation). Ne visoms stop kadro technikos animacijoms reikalingos fig\xc5\xabros ar modeliai; daug film\xc5\xb3 naudodami \xc5\xa1i\xc4\x85 technik\xc4\x85 pasitelkia \xc5\xbemones, buitin\xc4\x99 technik\xc4\x85 ir kitus daiktus, kad sukurt\xc5\xb3 komedijos efekt\xc4\x85.\n_START_SECTION_\nTerminologija\n_START_PARAGRAPH_\nTerminas stop motion susij\xc4\x99s su animacijos technika, da\xc5\xbenai ra\xc5\xa1omas su br\xc5\xabk\xc5\xa1neliu, stop-motion. Abu ortografiniai variantai, su ir be br\xc5\xabk\xc5\xa1nelio, yra teisingi, bet terminas su br\xc5\xabk\xc5\xa1neliu, turi kit\xc4\x85 reik\xc5\xa1m\xc4\x99, kuri n\xc4\x97ra susijusi su animacija ar kinu: \xe2\x80\x9e\xc4\xafrenginys skirtas automati\xc5\xa1kai sustabdyti ma\xc5\xa1in\xc4\x85 ar varikl\xc4\xaf, kai kas nors nutinka ne taip._NEWLINE_Stop kadro technikos animacija da\xc5\xbenai painiojama su time lapse, kur natiurmortin\xc4\x97s gyvosios aplinkos fotografijos fotografuojamos reguliariais intervalais ir sukomponuojamos \xc4\xaf vientis\xc4\x85 film\xc4\x85.\n_START_SECTION_\nIstorija\n_START_PARAGRAPH_\nSustabdyto kadro technikos animacija prasid\xc4\x97jo filmuose. \xc5\xa0i technika buvo naudojama siekiant parodyti objektus tarsi paveiktus magijos. Pirmuoju \xc5\xa1ios technikos pavyzd\xc5\xbeiu galima laikyti Albert E. Smith ir J. Stuart Blackton \xe2\x80\x9eThe Humpty Dumpty Circus\xe2\x80\x9c (1897\xc2\xa0m.), kuriame \xc5\xbeaisliniai akrobatai ir gyv\xc5\xabnai vaizduojami kaip gyvi objektai. 1902\xc2\xa0m. filmas \xe2\x80\x9eFun in a Bakery Shop\xe2\x80\x9c naudojo judesio stabdymo technik\xc4\x85 \xe2\x80\x9e\xc5\xa1viesos formavimui\xe2\x80\x9c (angl. lightning sculpting) pavaizduoti. Pranc\xc5\xabz\xc5\xb3 kilm\xc4\x97s triuk\xc5\xb3 film\xc5\xb3 (angl. trick film) meistras Georges Meiles panaudojo sustabdyto kadro technik\xc4\x85 trumpametra\xc5\xbeio filmo pavadinimo raid\xc4\x97ms judinti, ta\xc4\x8diau v\xc4\x97liau \xc5\xa1ios technikos nevyst\xc4\x97. Kitas \xc5\xa1i\xc4\x85 technik\xc4\x85 panaudoj\xc4\x99s buvo J. Stuart Blackton filme \xe2\x80\x9eThe Haunted Hotel\xe2\x80\x9c (1907\xc2\xa0m.), kuris po i\xc5\xa1leidimo susilauk\xc4\x97 did\xc5\xbeiulio \xc5\xbei\xc5\xabrov\xc5\xb3 d\xc4\x97mesio. Ispanas Segundo de Chom\xc3\xb3n (1871\xe2\x80\x931929), naudodamas pana\xc5\xa1ias technikas kaip Blackton, tais pa\xc4\x8diais metais i\xc5\xa1leido film\xc4\x85 \xe2\x80\x9eEl Hotel El\xc3\xa9ctrico\xe2\x80\x9c. 1908\xc2\xa0m. pasirod\xc4\x97 ir \xe2\x80\x9eA Sculptor\xe2\x80\x99s Welsh Rarebit Nightmare\xe2\x80\x9c bei Billy Bitzer \xe2\x80\x9eThe Sculptor\xe2\x80\x99s Nightmare\xe2\x80\x9c. Ital\xc5\xb3 animatorius Rom\xc3\xa9o Bossetti 1912\xc2\xa0m. filme \xe2\x80\x9eThe Automatic Moving Company\xe2\x80\x9c \xc5\xbei\xc5\xabrovus su\xc5\xbeav\xc4\x97jo tour-de-force objekto animacija._NEWLINE_Europoje stop motion techikos pionierumi yra laikomas Vladislovas Starevi\xc4\x8dius (1892\xe2\x80\x931965), suk\xc5\xabr\xc4\x99s tokius filmus kaip \xe2\x80\x9eGra\xc5\xbeioji Lukanida\xe2\x80\x9c (1910\xc2\xa0m.), \xe2\x80\x9eLucanus Cervus\xe2\x80\x9c (1910\xc2\xa0m.), \xe2\x80\x9eLaum\xc5\xbeirgis ir skruzd\xc4\x97l\xc4\x97\xe2\x80\x9c (1911\xc2\xa0m.)._NEWLINE_Vienas i\xc5\xa1 pirm\xc5\xb3j\xc5\xb3 plastilino arba molio animacijos (claymation) film\xc5\xb3 buvo \xe2\x80\x9eModelling Extraordinary\xe2\x80\x9c pasirod\xc4\x99s 1912\xc2\xa0m. 1916\xc2\xa0m. gruod\xc4\xaf ekrane pasirod\xc4\x97 ir pirmieji epizodai i\xc5\xa1 54 Willie Hopkins serij\xc5\xb3 \xe2\x80\x9eMiracles in Mud\xe2\x80\x9c. Taip pat t\xc5\xb3 pa\xc4\x8di\xc5\xb3 met\xc5\xb3 gruod\xc4\xaf pirmoji animator\xc4\x97 moteris, Helena Smith Dayton, prad\xc4\x97jo eksperimentuoti su plastilinu naudodama sustabdyto kadro technik\xc4\x85 ir 1917\xc2\xa0m. i\xc5\xa1leido savo pirm\xc4\x85j\xc4\xaf film\xc4\x85, William Shakespeare \xe2\x80\x9eRomeo ir D\xc5\xbeuljeta\xe2\x80\x9c adaptacij\xc4\x85._NEWLINE_Kitas gerai \xc5\xbeinomas to meto animatorius buvo Willis O\xe2\x80\x98Brien (taip pat \xc5\xbeinomas kaip O\xe2\x80\x99bie). Jo \xc5\xbeinomiausiu filmu tapo \xe2\x80\x9eThe Lost World\xe2\x80\x9c (1925\xc2\xa0m.), ta\xc4\x8diau labiausiai animatorius buvo \xc4\xafvertintas d\xc4\x97l ind\xc4\x97lio \xc4\xaf 1933\xc2\xa0m. i\xc5\xa1leist\xc4\x85 film\xc4\x85 \xe2\x80\x9eKing Kongas\xe2\x80\x9c, kuriame didel\xc4\x97 dalis filmo buvo pavaizduota tik sustabdyto kadro technikos d\xc4\x97ka._NEWLINE_O\xe2\x80\x99Brien prote\xc5\xbe\xc4\x97 Ray Harryhausen s\xc4\x97km\xc4\x97s susilauk\xc4\x97 Holivude. Besimokydamas i\xc5\xa1 O\xe2\x80\x99Brien filme \xe2\x80\x9eMighty Joe Young\xe2\x80\x9c (1949\xc2\xa0m.), Harryhausen kitus tris de\xc5\xa1imtme\xc4\x8dius k\xc5\xabr\xc4\x97 efektus tokiems s\xc4\x97kmingiems ir \xc4\xafsimintiniems filmams kaip \xe2\x80\x9eIt Came From Beneath The Sea\xe2\x80\x9c (1955\xc2\xa0m.), \xe2\x80\x9eJason and the Argonauts\xe2\x80\x9c (1963\xc2\xa0m.), \xe2\x80\x9eThe Golden Voyage of Sinbad\xe2\x80\x9c (1974\xc2\xa0m.), \xe2\x80\x9eClash Of The Titans\xe2\x80\x9c (1981\xc2\xa0m.)._NEWLINE_1940\xc2\xa0m. automobili\xc5\xb3 dali\xc5\xb3 tiek\xc4\x97jo \xe2\x80\x9eAutolite\xe2\x80\x9c reklaminiame filme buvo panaudota sustabdyto kadro animacija. Skambant Franz Schubert \xe2\x80\x9eMilitary March\xe2\x80\x9c buvo atvaizduojami senieji \xc4\xafmon\xc4\x97s \xe2\x80\x9eAutolite\xe2\x80\x9d fabrikai. Sutrumpinta versija buvo naudojama televizijos reklamai, ypatingai 1950 aisiais CBS programoje \xe2\x80\x9eSuspense\xe2\x80\x9c, kuri\xc4\x85 r\xc4\x97m\xc4\x97 \xe2\x80\x9eAutolite\xe2\x80\x9c.\n_START_SECTION_\n1960\xe2\x80\x931980 metai\n_START_PARAGRAPH_\nSeptintame ir a\xc5\xa1tuntame de\xc5\xa1imtmetyje nepriklausomas molio, plastilino (clay animation) animatorius Eliot Noyes Jr. i\xc5\xa1tobulino \xe2\x80\x9elaisvos formos\xe2\x80\x9c plastilino animacij\xc4\x85 Oskarui nominuotame 1965\xc2\xa0m. filme \xe2\x80\x9eClay\xe2\x80\x9c (arba \xe2\x80\x9eThe Origin of Species\xe2\x80\x9c). Sustabdyto kadro animacij\xc4\x85 jis taip pat naudojo sm\xc4\x97lio vaizdavimui ant stiklo muzikiniame animuotame filme \xe2\x80\x9eSandman\xe2\x80\x9c (1975\xc2\xa0m.)._NEWLINE_1975\xc2\xa0m. film\xc5\xb3 k\xc5\xabr\xc4\x97jas bei plastilino animacijos k\xc5\xabr\xc4\x97jas Will Vinton bendradarbiaudamas su skulptoriumi Bob Gardiner suk\xc5\xabr\xc4\x97 eksperimentin\xc4\xaf film\xc4\x85 \xe2\x80\x9eClosed Mondays\xe2\x80\x9c, tapus\xc4\xaf pirmuoju sustabdyto kadro filmu, pelniusiu Oskar\xc4\x85. Will Vinton t\xc4\x99s\xc4\x97 savo s\xc4\x97kmingus eksperimentus, jo sukurti trumpametra\xc5\xbeiai filmai \xe2\x80\x9eThe Great Cognito\xe2\x80\x9c, \xe2\x80\x9eCreation\xe2\x80\x9c bei \xe2\x80\x9eRip Van Winkle\xe2\x80\x9c buvo nominuoti Akademijos apdovanojimams. 1977\xc2\xa0m. jis taip pat i\xc5\xa1leido dokumentik\xc4\x85 apie savo kuriamos animacijos gamyb\xc4\x85 ir stili\xc5\xb3, pavadindamas ir dubliuodamas \xc5\xa1\xc4\xaf film\xc4\x85 \xe2\x80\x9eClaymation\xe2\x80\x9c. Greitai po i\xc5\xa1leidimo \xc5\xa1is terminas tapo i\xc5\xa1skirtiniu Vinton ir komandos firminiu \xc5\xbeenklu, atskirian\xc4\x8diu nuo kit\xc5\xb3 plastilino, molio animacijos k\xc5\xabr\xc4\x97j\xc5\xb3. Nors claymation terminas vis da\xc5\xbeniau imtas vartoti visiems plastilino, molio animacijos ar sustabdyto kadro filmams apibr\xc4\x97\xc5\xbeti, ta\xc4\x8diau i\xc5\xa1liko kaip prek\xc4\x97s \xc5\xbeenklas, \xc5\xa1iuo metu priklausantis \xe2\x80\x9eLaika Entertainment\xe2\x80\x9c korporacijai._NEWLINE_1977\xc2\xa0m. oland\xc5\xb3-kanadie\xc4\x8di\xc5\xb3 kilm\xc4\x97s animatorius Co Hoedeman i\xc5\xa1leido Oskar\xc4\x85 pelnius\xc4\xaf film\xc4\x85 \xe2\x80\x9eThe Sand Castle\xe2\x80\x9c, panaudodamas sm\xc4\x97liu padengtas l\xc4\x97les. Jis buvo vienas i\xc5\xa1 daugelio k\xc5\xabr\xc4\x97j\xc5\xb3, kuriuos r\xc4\x97m\xc4\x97 nacionalin\xc4\x97 Kanados film\xc5\xb3 taryba (angl. National Film Board of Canada), jau kelet\xc4\x85 de\xc5\xa1imtme\xc4\x8di\xc5\xb3 r\xc4\x97musi animatorius. Vienas i\xc5\xa1 NFB remiam\xc5\xb3 buvo ir Norman McLaren skatin\xc4\x99s animatorius eksperimentuoti su k\xc5\xabrimo technikomis. \xc5\xbdymus tarp pasek\xc4\x97j\xc5\xb3 buvo Jasques Drouin, animacij\xc4\x85 k\xc5\xabr\xc4\x99s smeigtuk\xc5\xb3 ekrano (angl. pinscreen animation) pagalba, \xc5\xa1\xc4\xaf \xc4\xafrank\xc4\xaf jam padovanojo Alexandre Alexeieff ir Claire Parker, kurie \xc5\xa1i\xc4\x85 technik\xc4\x85 ir i\xc5\xa1vyst\xc4\x97._NEWLINE_Italas Francesco Misseri, 1978\xc2\xa0m. sustabdyto kadro animacijoje pasi\xc5\xbeym\xc4\x97jo filme \xe2\x80\x9eQuaq Quao\xe2\x80\x9c panaudoj\xc4\x99s origami technik\xc4\x85, plastilinine \xe2\x80\x9eThe Red and the Blue\xe2\x80\x9c animacija ir plastilininiais ka\xc4\x8diukais, tapusiais televizijos vaik\xc5\xb3 \xc5\xa1ou \xe2\x80\x9eMio and Mao\xe2\x80\x9c veik\xc4\x97jais. Kitas Europoje garsus sustabdyto kadro animacijos serialas buvo 1979\xc2\xa0m. ekranizuotas Tove Jansson \xe2\x80\x9eThe Moomins\xe2\x80\x9c (taip pat \xc5\xbeinomas kaip \xe2\x80\x9eThe Fuzzy Felt Moomins\xe2\x80\x9c, Lietuvoje kaip \xe2\x80\x9eTroliai Mumiai\xe2\x80\x9c), kur\xc4\xaf prodiusavo \xe2\x80\x9eFilm Polski\xe2\x80\x9c ir \xe2\x80\x9eJupiter Films\xe2\x80\x9c._NEWLINE_John Hardwick ir Bob Bura \xc5\xbeinomi kaip svarbiausi ankstyvieji brit\xc5\xb3 televizijos laid\xc5\xb3 animatoriai, vienas \xc5\xbeymiausi\xc5\xb3 j\xc5\xb3 darb\xc5\xb3\xc2\xa0\xe2\x80\x93 \xe2\x80\x9eTrumptonshire\xe2\x80\x9c trilogija._NEWLINE_\xe2\x80\x9eDisney\xe2\x80\x9c studija taip pat eksperimentavo su sustabdyto judesio technikomis. 1978\xc2\xa0m. televizijoje specialioje laidoje (angl. TV special), i\xc5\xa1leistame \xe2\x80\x9eMickey Mouse\xe2\x80\x9c 50-ties met\xc5\xb3 sukak\xc4\x8diai pamin\xc4\x97ti skirtame epizode \xe2\x80\x9eMouse Mania\xe2\x80\x9c pirm\xc4\x85 kart\xc4\x85 \xe2\x80\x9eDisney\xe2\x80\x9c istorijoje buvo panaudota sustabdyto kadro animacijos technika, kuriai re\xc5\xbeisuoti buvo pakviestas nepriklausomas animatorius Mike Jittlov. Jis taip pat i\xc5\xa1leido \xc4\xafsp\xc5\xabding\xc5\xb3 reklamini\xc5\xb3 epizod\xc5\xb3 1979\xc2\xa0m. \xe2\x80\x9eDisney\xe2\x80\x9c studijos leid\xc5\xbeiamam filmui \xe2\x80\x9eThe Black Hole\xe2\x80\x9c. Pavadintas \xe2\x80\x9eMajor Effects\xe2\x80\x9c Jittlov\xe2\x80\x98o darbas i\xc5\xa1siskyr\xc4\x97 kaip \xc4\xafsp\xc5\xabdingiausia specialios reklamin\xc4\x97s laidos dalis. Kitais metais jis i\xc5\xa1leido filmuot\xc4\x85 med\xc5\xbeiag\xc4\x85 specialiai 16\xc2\xa0mm film\xc5\xb3 juost\xc5\xb3 kolekcionieriams, trumpametra\xc5\xbe\xc4\xaf filmuk\xc4\x85 pavadindamas \xe2\x80\x9eThe Wizard of Speed and Time\xe2\x80\x9c. V\xc4\x97liau kartu su keturiais kitais kelet\xc4\x85 technik\xc5\xb3 naudojan\xc4\x8diais animuotais filmais, trumpametra\xc5\xbei\xc5\xb3 rinkinys peraugo \xc4\xaf taip pat pavadint\xc4\x85 jau pilnametra\xc5\xbe\xc4\xaf film\xc4\x85. Demonstruojantis beveik visas animacijos technikas bei parodydamas darb\xc4\x85 su jomis, filmas 1987\xc2\xa0m. pasiek\xc4\x97 teatrus, o 1989\xc2\xa0m buvo pasiekiamas ir video formate.\n_START_SECTION_\nNuo 1980\xc2\xa0m. iki \xc5\xa1i\xc5\xb3 laik\xc5\xb3\n_START_PARAGRAPH_\nDevintame ir de\xc5\xa1imtame de\xc5\xa1imtmetyje kino studija \xe2\x80\x9eIndustrial Light & Magic\xe2\x80\x9c da\xc5\xbenai naudodavo stop kadro animacijos b\xc5\xabd\xc4\x85 tokiuose filmuose, kaip, pavyzd\xc5\xbeiui, originali \xe2\x80\x9e\xc5\xbdvaig\xc5\xbed\xc5\xbei\xc5\xb3 karai: epizodas IV - nauja viltis\xe2\x80\x9c, Tauntaunai ir AT-AT ma\xc5\xa1inos epizode \xe2\x80\x9e\xc5\xbdvaig\xc5\xbed\xc5\xbei\xc5\xb3 karai: epizodas V - imperija kontratakuoja\xe2\x80\x9c, AT-ST ma\xc5\xa1inos \xe2\x80\x9e\xc5\xbdvaig\xc5\xbed\xc5\xbei\xc5\xb3 karai: epizodas VI - d\xc5\xbeedajaus sugr\xc4\xaf\xc5\xbeimas\xe2\x80\x9c\xc2\xa0\xe2\x80\x93 visos scenos sukurtos pasitelkiant stop kadro technikos animacij\xc4\x85, kai kurios\xc2\xa0\xe2\x80\x93 Go film technik\xc4\x85. Daugyb\xc4\x97je kadr\xc5\xb3, \xc4\xafskaitant vaiduoklius filme \xe2\x80\x9eIndiana D\xc5\xbeounsas. Dingusios skrynios beie\xc5\xa1kant\xe2\x80\x9c ir dvi pirm\xc4\x85sias pilno metro \xe2\x80\x9eRobotas policininkas\xe2\x80\x9c (angl. RoboCop) juostas, buvo naudojamas Phil Tippett Stop kadro technikos b\xc5\xabdas\xc2\xa0\xe2\x80\x93 go motion._NEWLINE_1980 metais Marc Paul Chinoy re\xc5\xbeisavo pirm\xc4\x85j\xc4\xaf pilnametra\xc5\xbe\xc4\xaf plastilinin\xc4\x97s animacijos film\xc4\x85 \xe2\x80\x9eI go Pogo\xe2\x80\x9c, paremt\xc4\x85 \xc5\xbeymiaisiais \xe2\x80\x9ePogo\xe2\x80\x9c komiksais. Filmas buvo kelis kartus transliuotas JAV kabelin\xc4\x97s televizijos kanal\xc5\xb3 eteryje, ta\xc4\x8diau nebuvo komerci\xc5\xa1kai i\xc5\xa1leistas. Persona\xc5\xbeai buvo kuriami vis\xc5\xb3 pirma i\xc5\xa1 plastilino, kai kuriems pridedant \xc5\xa1arvus, o pasikartojantiems judesiams naudojant i\xc5\xa1 anksto i\xc5\xa1 kietos med\xc5\xbeiagos paruo\xc5\xa1tas gal\xc5\xabnes._NEWLINE_Stop kadro technika taip pat buvo naudojama filmuojant kai kurias filmo \xe2\x80\x9eTerminatorius\xe2\x80\x9c scenas, taip pat vaizduojant ma\xc5\xbeus erdv\xc4\x97laivius S. Spielberg 1987 met\xc5\xb3 juostoje \xe2\x80\x9eBaterijos nepridedamos\xe2\x80\x9c (angl. Batteries Not Included), prie kurios prisid\xc4\x97jo animatorius David W. Allen. Jo stop kadro technikos darbus taip pat galima i\xc5\xa1vysti filme \xe2\x80\x9eThe Crater Lake Monster\xe2\x80\x9c (1977\xc2\xa0m.), \xe2\x80\x9eQ\xc2\xa0\xe2\x80\x93 The Winged Serpent\xe2\x80\x9c (1982\xc2\xa0m.), \xe2\x80\x9eThe Gate\xe2\x80\x9c (1986\xc2\xa0m.) ir \xe2\x80\x9eFreaked\xe2\x80\x9c (1993\xc2\xa0m.). A\xc5\xa1tuntajame de\xc5\xa1imtmetyje Dawid W. Allen kurta \xe2\x80\x9eVolkswagen\xe2\x80\x9c reklama su King Kongu iki \xc5\xa1iol yra laikoma legendine tarp modelin\xc4\x97s animacijos entuziast\xc5\xb3._NEWLINE_1985\xc2\xa0m. pasirod\xc4\x97 Will Vinton ir jo komandos ambicingas pilno metro filmas \xe2\x80\x9eThe Adventures Of Mark Twain\xe2\x80\x9c, paremtas \xc5\xbeymaus amerikie\xc4\x8di\xc5\xb3 autoriaus gyvenimu ir darbais. B\xc5\xabdamas pernelyg sofistikuotas tuometinei jaunajai auditorijai, filmas sulauk\xc4\x97 ger\xc5\xb3 atsiliepim\xc5\xb3 i\xc5\xa1 kritik\xc5\xb3 bei apskritai suaugusi\xc5\xb3. Vinton komanda taip pat suk\xc5\xabr\xc4\x97 gnomus ir gnom\xc5\xb3 karali\xc5\xb3 \xe2\x80\x9eDisney\xe2\x80\x9c filmui \xe2\x80\x9eReturn to Oz\xe2\x80\x9c, kuris buvo nominuotas Oskarui geriausi\xc5\xb3 vaizdo efekt\xc5\xb3 kategorijoje. Devintajame ir de\xc5\xa1imtojo de\xc5\xa1imtme\xc4\x8dio prad\xc5\xbeioje Will Vinton tapo pla\xc4\x8diai \xc5\xbeinomas d\xc4\x97l savo komercini\xc5\xb3 darb\xc5\xb3 bei stop kadro animacijos projekt\xc5\xb3, tarp kuri\xc5\xb3\xc2\xa0\xe2\x80\x93 dainuojan\xc4\x8dios razinos \xe2\x80\x9eThe California Raisins\xe2\x80\x9c._NEWLINE_D\xc4\x97mesio verti ir \xc4\x8dek\xc5\xb3 Jano \xc5\xa0vankmajerio filmai, kuriuose stop kadro animacijos technika buvo apjungiama su tikrais aktoriais: \xe2\x80\x9eAlisa\xe2\x80\x9c (1988\xc2\xa0m.), Lewis Carroll'o \xe2\x80\x9eAlisa stebukl\xc5\xb3 \xc5\xa1alyje\xe2\x80\x9c adaptacija bei \xe2\x80\x9eFaustas\xe2\x80\x9c (1994\xc2\xa0m.), vokie\xc4\x8di\xc5\xb3 \xe2\x80\x9eFausto\xe2\x80\x9c legendos interpretacija. \xc4\x8cek\xc5\xb3 stop kadro technikos mokykla taip pat pasi\xc5\xbeym\xc4\x97jo didelio populiarumo u\xc5\xbesienyje sulaukusiu animaciniu serialu \xe2\x80\x9ePat & Mat\xe2\x80\x9c (1979\xe2\x80\x932004\xc2\xa0m.)._NEWLINE_Prasid\xc4\x97jus animacijos atgimimui, kur\xc4\xaf \xc5\xbeym\xc4\x97jo tokie filmai kaip \xe2\x80\x9eKas paki\xc5\xa1o triu\xc5\xa1\xc4\xaf Rod\xc5\xbeer\xc4\xaf\xe2\x80\x9c (angl. Who Framed Roger Rabbit, 1988 m.) bei \xe2\x80\x9eMa\xc5\xbeoji undin\xc4\x97l\xc4\x97\xe2\x80\x9c (angl. The Little Mermaid, 1989 m.), stop kadro technikos animacijos film\xc5\xb3 skai\xc4\x8dius augo, nepaisant tobul\xc4\x97jan\xc4\x8dios kompiuterin\xc4\x97s animacijos. Vienas i\xc5\xa1 pla\xc4\x8diai i\xc5\xa1leist\xc5\xb3 stop kadro film\xc5\xb3 buvo 1993\xc2\xa0m. Henry Selick re\xc5\xbeisuotas ir Tim Burton'o prodiusuotas \xe2\x80\x9eKo\xc5\xa1maras prie\xc5\xa1 Kal\xc4\x97das\xe2\x80\x9c (angl. The Nightmare Before Christmas). Henry Salick t\xc4\x99s\xc4\x97 \xc5\xa1i\xc4\x85 technik\xc4\x85 re\xc5\xbeisuodamas tokius filmus, kaip \xe2\x80\x9eD\xc5\xbeeimsas ir mil\xc5\xbeini\xc5\xa1kas persikas\xe2\x80\x9c (angl. James and the Giant Peach, 1996 m.) bei \xe2\x80\x9eKoralaina ir slaptas pasaulis\xe2\x80\x9c (angl. Coraline, 2009 m.), o Tim Burton\xc2\xa0\xe2\x80\x93 \xe2\x80\x9eMirusi nuotaka\xe2\x80\x9c (angl. Corpse Bride, 2005 m.)._NEWLINE_Pra\xc4\x97jusio am\xc5\xbeiaus pabaigoje Will Vinton kartu su aktoriumi Eddie Murphy paleido pirm\xc4\x85j\xc4\xaf geriausiu laiku transliuojam\xc4\x85 stop kadro animacijos technikos televizin\xc4\xaf serial\xc4\x85 \xe2\x80\x9eThe PJs\xe2\x80\x9c, kuris peln\xc4\x97 Emmy apdovanojim\xc4\x85 ir i\xc5\xa1buvo Fox bei UPN eteryje 3 sezonus._NEWLINE_Dar viena asmenyb\xc4\x97, i\xc5\xa1gars\xc4\x97jusi d\xc4\x97ka plastilinin\xc4\x97s animacijos\xc2\xa0\xe2\x80\x93 Nick Park, suk\xc5\xabr\xc4\x99s persona\xc5\xbeus Volis\xc4\x85 ir Gromit\xc4\x85. Peln\xc4\x99s eil\xc4\x99 apdovanojim\xc5\xb3 u\xc5\xbe trumpametra\xc5\xbeius filmus, 2005\xc2\xa0m. Nick Park gavo Oskar\xc4\x85 u\xc5\xbe geriausi\xc4\x85 animacin\xc4\xaf film\xc4\x85 \xe2\x80\x9eVolisas ir Gromitas: ki\xc5\xa1kiolakio prakeiksmas\xe2\x80\x9c (angl. Wallace & Gromit: The Curse of the Were-Rabbit). Pirmasis Nicko Parko pilnametra\xc5\xbeis filmas \xe2\x80\x9eVi\xc5\xa1\xc4\x8diuk\xc5\xb3 mai\xc5\xa1tas\xe2\x80\x9c (angl. Chicken Run, 2000 m.) vien u\xc5\xbe parduotus bilietus \xc5\xa1iaur\xc4\x97s Amerikoje surinko vir\xc5\xa1 100 mln. JAV doleri\xc5\xb3 bei peln\xc4\x97 kritik\xc5\xb3 pripa\xc5\xbeinim\xc4\x85. Tarp kit\xc5\xb3 \xc5\xbeymesni\xc5\xb3 stop kadro animacijos film\xc5\xb3, i\xc5\xa1leist\xc5\xb3 po 1990\xc2\xa0m., galime rasti 2009\xc2\xa0m. \xe2\x80\x9e\xc5\xa0aun\xc5\xb3j\xc4\xaf pon\xc4\x85 Lapin\xc4\x85\xe2\x80\x9c (angl. Fantastic Mr. Fox) bei \xe2\x80\x9e$9.99\xe2\x80\x9c ir 1993 met\xc5\xb3 \xe2\x80\x9eThe Secret Adventures of Tom Thumb\xe2\x80\x9c.\n_START_SECTION_\nStereoskopin\xc4\x97 (3D) stop kadro animacija\n_START_PARAGRAPH_\nPer vis\xc4\x85 kino istorij\xc4\x85 tik keli stop kadro animacijos filmai nufilmuoti pasitelkiant stereoskopines 3D technologijas. Pirmasis trimatis trumpametra\xc5\xbeis filmas buvo 1939\xc2\xa0m. re\xc5\xbeisieriaus John Norling \xe2\x80\x9eIn Tune With Tomorrow\xe2\x80\x9c (dar \xc5\xbeinomas kaip \xe2\x80\x9eMotor Rhythm\xe2\x80\x9c). Po jo sek\xc4\x97 Paul Sprunck \xe2\x80\x9eThe Adventures of Sam Space\xe2\x80\x9c (1955 m.) bei iki \xc5\xa1iol paskutinis trumpametra\xc5\xbeis filmas\xc2\xa0\xe2\x80\x93 \xe2\x80\x9eThe Incredible Invasion of the 20,000 Giant Robots from Outer Space\xe2\x80\x9c (2000 m.), kur\xc4\xaf re\xc5\xbeisavo Elmer Kaan bei Alexander Lentjes. Pirmoji pilnametra\xc5\xbein\xc4\x97 stop kadro 3D juosta buvo Neil Gaiman romanu paremta, Henry Selick re\xc5\xbeisuota \xe2\x80\x9eKoralaina ir slaptas pasaulis\xe2\x80\x9c (angl. Coraline, 2009 m.). Kitas technologijos pavyzdys\xc2\xa0\xe2\x80\x93 2011 met\xc5\xb3 pabaigoje i\xc5\xa1leista ne\xc5\xa1iojamosios konsol\xc4\x97s Nintendo 3DS vaizdo kameros programin\xc4\x97 \xc4\xafranga, leid\xc5\xbeianti kurti stop kadro technikos filmus 3D formatu.\n_START_SECTION_\nGo motion technika\n_START_PARAGRAPH_\nKita, sud\xc4\x97tingesn\xc4\x97 stop kadro atmaina yra go motion. Vienas i\xc5\xa1 \xc5\xa1ios technikos pradinink\xc5\xb3 Phill Tippet pirmasis panaudojo go motion filme \xe2\x80\x9e\xc5\xbdvaig\xc5\xbed\xc5\xbei\xc5\xb3 karai: epizodas V - imperija kontratakuoja\xe2\x80\x9c (angl. The Empire Strikes Back) bei filmuose \xe2\x80\x9eDragonslayer\xe2\x80\x9c (1981 m.) ir \xe2\x80\x9eRobotas policininkas\xe2\x80\x9c (angl. RoboCop). Go motion tikslas buvo sukurti realisti\xc5\xa1kumo efekt\xc4\x85, i\xc5\xa1gaunant judan\xc4\x8di\xc5\xb3 objekt\xc5\xb3 vaizdo susiliejim\xc4\x85 ({en|blur}}), kurio n\xc4\x97ra filmuojant tradicine stop kadro technika kuomet kiekvienas kadras yra ry\xc5\xa1kus. Go motion procese tradicin\xc4\xaf modeli\xc5\xb3 judinim\xc4\x85 ranka tarp atskir\xc5\xb3 kadr\xc5\xb3 papildo kompiuteris, kuris yra u\xc5\xbeprogramuotas \xc5\xa1iek tiek judinti modelius kiekvieno kadro i\xc5\xa1laikymo metu. Phil Tippett pla\xc4\x8diai naudojo \xc5\xa1\xc4\xaf proces\xc4\x85 ir savo 1984 met\xc5\xb3 10 minu\xc4\x8di\xc5\xb3 trukm\xc4\x97s filme \xe2\x80\x9ePrehistoric Beast\xe2\x80\x9c, kuriame \xc5\xbeol\xc4\x97dis dinozauras Monoclonius yra persekiojamas m\xc4\x97s\xc4\x97d\xc5\xbeio Tiranozauro. Po met\xc5\xb3, \xe2\x80\x9ePrehistoric Beast\xe2\x80\x9c buvo i\xc5\xa1vystytas iki pilno metro dokumentikos apie \xc4\xafvairias dinozaur\xc5\xb3 r\xc5\xab\xc5\xa1is \xe2\x80\x9eDinosaur!\xe2\x80\x9c. \xc5\xa0ie Phil Tippett go motion bandymai pasitarnavo kaip modelis pirmajam jo fotorealistiniam kompiuteri\xc5\xb3 panaudojimui vaizduojant dinozaurus filme \xe2\x80\x9eJuros periodo parkas\xe2\x80\x9c (angl. Jurassic Park) 1993 metais. Paprasta, rankiniu valdymu pagr\xc4\xafsta vaizdo suliejimo (angl. blurring) technologija atsirado nebyliojo kino eros metu, j\xc4\x85 inicijavo l\xc4\x97lin\xc4\x97s animacijos pradininkas Vladislovas Starevi\xc4\x8dius ir panaudojo filme \xe2\x80\x9ePasaka apie lapin\xc4\x85\xe2\x80\x9c (The Tale of the Fox, 1931 m.).\n_START_SECTION_\nCut out technika\n_START_PARAGRAPH_\n\xc5\xa0ioje technikoje naudojami karpiniai i\xc5\xa1 popieriaus, fotografij\xc5\xb3 ar kit\xc5\xb3 med\xc5\xbeiag\xc5\xb3. \xe2\x80\x9eEl Ap\xc3\xb3stol\xe2\x80\x9c yra pirmas pasaulyje \xc5\xbeinomas pilnametra\xc5\xbeis animacinis filmas, taip pat pirmas pagamintas naudojant \xc5\xa1i\xc4\x85 technik\xc4\x85, jo autorius argentinietis Quirino Cristiani._NEWLINE_\xc5\xa0iandien cut out technika kuriama kompiuterio pagalba naudojant skenuotus paveiksliukus ar vektorin\xc4\x99 grafik\xc4\x85. \xc5\xbdinomiausias \xc5\xa1i\xc5\xb3 dien\xc5\xb3 \xc5\xa1ios technikos pavyzdys yra \xe2\x80\x9ePiet\xc5\xb3 Parkas\xe2\x80\x9c, kurio pirmasis epizodas buvo pagamintas naudojant tradicin\xc4\x99 cut out technik\xc4\x85, o v\xc4\x97liau buvo t\xc4\x99siamas su kompiuterio pagalba. Kiti \xc5\xbeinomi pavyzd\xc5\xbeiai yra \xe2\x80\x9eAngela Anaconda\xe2\x80\x9c, o naujausias\xc2\xa0\xe2\x80\x93 \xe2\x80\x9eCharlie and Lola\xe2\x80\x9c. Vienas \xc5\xbeinomiausi\xc5\xb3 animatori\xc5\xb3, vis dar naudojantis tradicin\xc4\x99 cut out technik\xc4\x85 yra Jurijus Nor\xc5\xa1teinas.\n_START_SECTION_\nPikseliacija\n_START_PARAGRAPH_\nStop kadro animacijos technika, kurioje kadras po kadro fotografuojamus objektus pakei\xc4\x8dia gyvi \xc5\xbemon\xc4\x97s. Technika da\xc5\xbenai naudojama, kad gyvi aktoriai labiau susiliet\xc5\xb3 su negyvais daiktais, kurie \xe2\x80\x9evaidina\xe2\x80\x9c filme stop kadro technikos pagalba, kaip filme \xe2\x80\x9eThe Secret Adventures of Tom Thumb\xe2\x80\x9c sukurtame \xe2\x80\x9eBolex Brothers\xe2\x80\x9c. Ankstesni \xc5\xa1ios technikos pavyzd\xc5\xbeiai \xe2\x80\x9eEl hotel el\xc3\xa9ctrico\xe2\x80\x9c ir \xc3\x89mile Cohl 1911 met\xc5\xb3 filmas \xe2\x80\x9eJobard ne peut pas voir les femmes travailler\xe2\x80\x9c (angl. Jobard Cannot See the Women Working). Lietuvoje \xc5\xa1i technika buvo naudojama 2007 metais i\xc5\xa1leistam trumpametra\xc5\xbeiui filmui \xe2\x80\x9eNerutina\xe2\x80\x9c sukurti. Tai pirmasis lietuvi\xc5\xa1kas foto filmas.\n_START_SECTION_\nPalyginimas su kompiuterine animacija\n_START_PARAGRAPH_\nStop kadro technika nereikalauja dideli\xc5\xb3 investicij\xc5\xb3, bet atrodo unikaliai, tod\xc4\x97l vis dar yra naudojama vaik\xc5\xb3 programoms, taip pat reklamoms ar animaciniams tv serialams, kaip \xe2\x80\x9eRobot Chicken\xe2\x80\x9c. Argumentai, kad tekst\xc5\xabros pasiekiamos su kompiuterine animacija, daro j\xc4\x85 tik vertingesn\xc4\x99, nedaugeliui \xc5\xa1ios technikos k\xc5\xabr\xc4\x97j\xc5\xb3, kaip Timas Burtonas, kurio l\xc4\x97li\xc5\xb3 animacijos filmas \xe2\x80\x9eMirusi Nuotaka\xe2\x80\x9c (angl. Corpse Bride) buvo i\xc5\xa1leistas 2005 metais.\n_START_SECTION_\nStop kadro technika televizijoje ir filmuose\n_START_PARAGRAPH_\nAmerikoje tris de\xc5\xa1imtme\xc4\x8dius dominuojanti TV programa vaikams buvo k\xc5\xabr\xc4\x97jo Art Clokey serialas \xe2\x80\x9eGumby\xe2\x80\x9c. V\xc4\x97liau \xc5\xa1is i\xc5\xa1sirutuliojo \xc4\xaf pilno metra\xc5\xbeo film\xc4\x85 \xe2\x80\x9eGumby I\xe2\x80\x9c (1995 m.), kuriame buvo naudojama tiek laisvos formos, tiek plastilinin\xc4\x97 animacija. Arthur Clokey prad\xc4\x97jo savo nuotykius plastilino pasaulyje nuo \xe2\x80\x9elaisvos formos\xe2\x80\x9c (angl. freeform) plastilinin\xc4\x97s animacijos trumpametra\xc5\xbeio filmuko \xe2\x80\x9eGumbasia\xe2\x80\x9c, sukurto 1953 metais, kuris neilgai trukus k\xc5\xabr\xc4\x97j\xc4\x85 ir nukreip\xc4\x97 \xc4\xaf \xe2\x80\x9eGumby\xe2\x80\x9c televizijos serialo vaikams k\xc5\xabrim\xc4\x85._NEWLINE_\xe2\x80\x9eRankin/Bass\xe2\x80\x9c yra labai garsi stop kadro animacijos k\xc5\xabr\xc4\x97j\xc5\xb3 kompanija. Nuo 6-ojo de\xc5\xa1imtme\xc4\x8dio jie kuria labai daug stop kadro speciali\xc5\xb3j\xc5\xb3 kal\xc4\x97dini\xc5\xb3 laid\xc5\xb3, toki\xc5\xb3 kaip \xe2\x80\x9eRudolph the Red-Nosed Reindeer\xe2\x80\x9c, \xe2\x80\x9eThe Year Without a Santa Claus\xe2\x80\x9c, \xe2\x80\x9eSanta Claus is Coming to Town\xe2\x80\x9c ir daugel\xc4\xaf kit\xc5\xb3._NEWLINE_1959-\xc5\xb3j\xc5\xb3 lapkrit\xc4\xaf Ryt\xc5\xb3 Vokietijos televizijoje pasirod\xc4\x97 pirmasis vaikams skirto serialo \xe2\x80\x9eSandm\xc3\xa4nnchen\xe2\x80\x9c epizodas. \xc5\xa0io serialo pagrindin\xc4\x97 funkcija buvo \xc5\xa0altojo karo propaganda. Vokietijoje vis dar kuriami nauji \xc5\xa1io serialo epizodai, tod\xc4\x97l b\xc5\xabtent jis yra ilgiausiai rodomas animacinis serialas pasaulyje. \xc5\xbdinoma, \xc5\xa1iais laikais serialo tematika yra visi\xc5\xa1kai pramogin\xc4\x97._NEWLINE_6-ajame de\xc5\xa1imtmetyje pranc\xc5\xabz\xc5\xb3 animatorius Serge Danot suk\xc5\xabr\xc4\x97 gerai \xc5\xbeinom\xc4\x85 vaik\xc5\xb3 televizijos program\xc4\x85 \xe2\x80\x9eThe Magic Roundabout\xe2\x80\x9c, kuri\xc4\x85 daug met\xc5\xb3 rod\xc4\x97 BBC. Kita animuota vaik\xc5\xb3 televizijos programa, sukurta pranc\xc5\xabz\xc5\xb3 ir lenk\xc5\xb3 k\xc5\xabr\xc4\x97j\xc5\xb3 Olga Pouchine ir Tadeusz Wilkosz, buvo \xe2\x80\x9eColagor\xe2\x80\x9c, Jungtin\xc4\x97je Karalyst\xc4\x97je\xc2\xa0\xe2\x80\x93 \xe2\x80\x9eBarnaby the Bear\xe2\x80\x9c, Kanadoje\xc2\xa0\xe2\x80\x93 \xe2\x80\x9eJeremy\xe2\x80\x9c._NEWLINE_Brit\xc5\xb3 televizijos serialas \xe2\x80\x9eClangers\xe2\x80\x9c (1969 m.) i\xc5\xa1populiar\xc4\x97jo televizijoje. Brit\xc5\xb3 k\xc5\xabr\xc4\x97jai Brian Cosgrove ir Mark Hall i\xc5\xa1 kompanijos \xe2\x80\x9eCosgrove Hall Films\xe2\x80\x9c 1983 metais suk\xc5\xabr\xc4\x97 pilnametra\xc5\xbe\xc4\xaf film\xc4\x85 \xe2\x80\x9eV\xc4\x97jas gluosniuose\xe2\x80\x9c (angl. The Wind in the Willows), paremt\xc4\x85 Kenneth Grahame klasikine vaik\xc5\xb3 knyga tuo pa\xc4\x8diu pavadinimu. Jie taip pat suk\xc5\xabr\xc4\x97 dokumentik\xc4\x85 apie savo gamybos technikas, pavadint\xc4\x85 \xe2\x80\x9eMaking Frog and Toad\xe2\x80\x9c._NEWLINE_Kitas pavyzdys\xc2\xa0\xe2\x80\x93 \xe2\x80\x9ePingu\xe2\x80\x9c, \xc5\xa1veicar\xc5\xb3 k\xc5\xabrybos televizijos programa apie pingvin\xc4\x85, kuris gyvena iglu kartu su savo \xc5\xa1eima._NEWLINE_9-jame de\xc5\xa1imtmetyje Trey Parker ir Matt Stone suk\xc5\xabr\xc4\x97 du originalius trumpametra\xc5\xbeius ir vien\xc4\x85 \xc4\xaf\xc5\xbeangin\xc4\xaf filmukus serialui \xe2\x80\x9ePiet\xc5\xb3 Parkas\xe2\x80\x9c (angl. South Park) vien tik i\xc5\xa1 kartono._NEWLINE_Animuotame seriale \xe2\x80\x9eRobot Chicken\xe2\x80\x9c toliau pirmiausia naudojama stop kadro animacija, naudojant specialiai pagamintas \xc5\xbeaislines fig\xc5\xabr\xc4\x97les ir kitus \xc5\xbeaislus kaip pagrindinius veik\xc4\x97jus. Kitos labai naudojamos stop kadro animacijoje \xc5\xbeaislin\xc4\x97s fig\xc5\xabr\xc4\x97l\xc4\x97s vadinamos Stikfas ir yra labai populiarios d\xc4\x97l to, jog n\xc4\x97ra ypatingai brangios._NEWLINE_Dar dvi populiarios \xc5\xa1ios technikos animacijos programos yra \xe2\x80\x9eMary Shelley\xe2\x80\x99s Frankenhole\xe2\x80\x9c ir \xe2\x80\x9eMoral Orel\xe2\x80\x9c, abi sukurtos amerikie\xc4\x8di\xc5\xb3 animatoriaus Dino Stamatopoulos.\n_START_SECTION_\nStop kadro animacija kitose medijose\n_START_PARAGRAPH_\nStop kadro filmuk\xc5\xb3 nema\xc5\xbeai galima aptikti internete. Filmukai da\xc5\xbenai yra paprasti, yra pana\xc5\xa1\xc5\xabs \xc4\xaf \xe2\x80\x9elaisvos formos\xe2\x80\x9c (angl. Freeform) animacij\xc4\x85, bet efektingi. Kai kurios i\xc5\xa1 plastilinini\xc5\xb3 fig\xc5\xabr\xc4\x97li\xc5\xb3 turi nery\xc5\xa1k\xc5\xb3 veid\xc4\x85, yra labai paprastos, bet groteski\xc5\xa1kos ar komi\xc5\xa1kos, j\xc5\xb3 proporcijos da\xc5\xbenai vir\xc5\xa1ija \xc4\xafprastas. \xc5\xa0i\xc5\xb3 filmuk\xc5\xb3 komedi\xc5\xa1kumas leid\xc5\xbeia \xc5\xbei\xc5\xabrovui m\xc4\x97gautis animacija nepastebint plastilinini\xc5\xb3 l\xc4\x97li\xc5\xb3 paprastumo. Daug jaunimo d\xc4\x97ka lengvo \xc5\xa1iuolaikini\xc5\xb3 stop kadro program\xc5\xb3 prieinamumo ir galimyb\xc4\x97s talpinti filmukus internete pradeda savo eksperimentus film\xc5\xb3 gaminime b\xc5\xabtent nuo \xc5\xa1ios animacijos technikos._NEWLINE_Dain\xc5\xb3 k\xc5\xabr\xc4\x97jo ir dainininko Oren Lavie muzikos klipas dainai \xe2\x80\x9eHer Morning Grace\xe2\x80\x9c buvo pavie\xc5\xa1intas YouTube tinklalapyje 2009\xc2\xa0m. sausio 19 d. Klipe, re\xc5\xbeisuotame pa\xc4\x8dio k\xc5\xabr\xc4\x97jo ir Meray Nathan, naudojama stop kadro technika. \xc5\xa0is filmukas sulauk\xc4\x97 labai daug d\xc4\x97mesio internete, buvo per\xc5\xbei\xc5\xabr\xc4\x97tas daugiau nei 15 milijon\xc5\xb3 kart\xc5\xb3 ir 2010-aisiais buvo nominuotas Grammy apdovanojimui geriausio trumpametra\xc5\xbeio muzikos klipo kategorijoje._NEWLINE_Stop kadro technika da\xc5\xbenai naudojama sukurti persona\xc5\xbeus kompiuteriniams \xc5\xbeaidimams. 1998\xc2\xa0m. buvo i\xc5\xa1leistas kompanijos \xe2\x80\x9eVirgin Interactive Entertainment Mythos\xe2\x80\x9c sukurtas \xc5\xbeaidimas pavadinimu Magic and Mayhem. Jame vyraujan\xc4\x8dios b\xc5\xabtyb\xc4\x97s buvo sukurtos stop kadro specialisto Alan Friswell, kuris suk\xc5\xabr\xc4\x97 miniati\xc5\xabrines fig\xc5\xabras naudodamas plastilinu ir latekso guma apvilktus laidus ir \xc4\xafvairias jungtis. Modeliai buvo animuojami po vien\xc4\x85 kadr\xc4\x85, tuomet skaitmenin\xc4\x97s fotografijos pagalba \xc4\xaftraukiami \xc4\xaf kompiuterin\xc4\x99 animacij\xc4\x85. Kiti stop kadro technikos panaudojimo kompiuteriniuose \xc5\xbeaidimuose pavyzd\xc5\xbeiai yra SuperNintendo \xc5\xbeaidimas angl. ClayFighter ir AK \xc5\xbeaidimas The Neverhood.\n_START_SECTION_\nStop kadro animacija Lietuvoje\n_START_PARAGRAPH_\nVladislovas Starevi\xc4\x8dius pirmasis pasaulyje panaudojo l\xc4\x97le]s filmuose. Jis buvo lenk\xc5\xb3 kilm\xc4\x97s, ta\xc4\x8diau ilg\xc4\x85 laik\xc4\x85 gyveno Lietuvoje, taip pat gyveno ir k\xc5\xabr\xc4\x97 Pranc\xc5\xabzijoje bei Rusijoje. Tod\xc4\x97l visos \xc5\xa1ios \xc5\xa1alys dalinasi jo talentu. Voltas Disn\xc4\x97jus j\xc4\xaf kviet\xc4\x97 dirbti pas save, ta\xc4\x8diau Vladislovas Starevi\xc4\x8dius buvo autorin\xc4\x97s animacijos \xc5\xa1alininkas\xc2\xa0\xe2\x80\x93 visk\xc4\x85 nuo scenarijaus iki l\xc4\x97li\xc5\xb3 k\xc5\xabr\xc4\x97 pats ir pasi\xc5\xablymo atsisak\xc4\x97. Jo pirmuosiuose stop kadro filmuose pagrindiniai veik\xc4\x97jai buvo vabalai. Pirmasis filmas pasaulyje naudojantis l\xc4\x97les buvo \xe2\x80\x9eLucanus Cervus\xe2\x80\x9c, sukurtas 1910\xc2\xa0m. Kaune, pasakojantis apie elniaragi\xc5\xb3 kov\xc4\x85 d\xc4\x97l patel\xc4\x97s. K\xc5\xabr\xc4\x97jas \xc5\xa1iuos vabalus rinko bei jais dom\xc4\x97josi, o filmams pasigamindavo j\xc5\xb3 modelius ir animuodavo taip tikrovi\xc5\xa1kai, jog pasaulyje sklido gandai, kad jis i\xc5\xa1 ties\xc5\xb3 vabalus dresuoja. 2008\xc2\xa0m. buvo i\xc5\xa1leistas dokumentinis filmas apie autoriaus k\xc5\xabryb\xc4\x85 \xe2\x80\x9eVabzd\xc5\xbei\xc5\xb3 dresuotojas\xe2\x80\x9c._NEWLINE_Re\xc5\xbeisier\xc4\x97s J\xc5\xabrat\xc4\x97s Samulionyt\xc4\x97s filmas \xe2\x80\x9eNerutina\xe2\x80\x9c, sukurtas 2008 metais, taip pat yra stop kadro technikos pavyzdys. Tai pikseliacijos b\xc5\xabdu sukurtas filmas, kai aktoriai pakei\xc4\x8dia \xc4\xafprastai stop kadro animacijos \xc5\xbeanre judinam\xc5\xb3 daikt\xc5\xb3 viet\xc4\x85 ir yra fotografuojami veiksme, taip gali \xc4\xafgyti ne\xc4\xafprast\xc5\xb3 gali\xc5\xb3, ir, pavyzd\xc5\xbeiui, skraidyti, jei daug kart\xc5\xb3 yra nufotografuojami pa\xc5\xa1ok\xc4\x99 \xc4\xaf or\xc4\x85. Tai pirmasis lietuvi\xc5\xa1kas foto filmas. Gavo \xe2\x80\x9eSidabrin\xc4\x97s gerv\xc4\x97s\xe2\x80\x9c apdovanojim\xc4\x85 u\xc5\xbe geriausi\xc4\x85 trumpametra\xc5\xbe\xc4\xaf film\xc4\x85._NEWLINE_2012 met\xc5\xb3 rugs\xc4\x97jo m\xc4\x97nes\xc4\xaf App Store mobili\xc5\xb3j\xc5\xb3 program\xc4\x97li\xc5\xb3 parduotuv\xc4\x97je pasirod\xc4\x97 lietuvi\xc5\xb3 \xc5\xbeaidim\xc5\xb3 k\xc5\xabr\xc4\x97j\xc5\xb3 \xe2\x80\x9eOSM Games\xe2\x80\x9c \xc5\xbeaidimas Captain Badass. Kol kas vienintelis stop kadro technika sukurtas \xc5\xbeaidimas mobiliesiems telefonams._NEWLINE_Prekybos tinklas \xe2\x80\x9eMaxima\xe2\x80\x9c kartais naudoja sustabdyto kadro technik\xc4\x85 savo reklamose._NEWLINE_Taip pat laikas nuo laiko vyksta \xc4\xafvairios animacin\xc4\x97s dirbtuv\xc4\x97s, kuriose galima i\xc5\xa1mokti \xc5\xa1ios technikos ar patobulinti jos \xc4\xafg\xc5\xabd\xc5\xbeius."